Fiskeridirektoratet på Nordnes i Bergen.
**Fiskeridirektoratet** er ein norsk statleg etat, oppretta i 1900 (endra namn i 1906), med ansvar for fiskeri- og havbruksforvaltning. Etaten er underlagd Nærings- og fiskeridepartementet og blir leia av fiskeridirektøren.

Kontor
------

Fiskeridirektoratet ligg i Strandgaten 229 i Bergen og har regionkontor i Vadsø, Tromsø, Bodø, Trondheim, Ålesund, Måløy og Egersund. Lokale fiskerikontor finnes i Hammerfest, Båtsfjord, Havøysund, Honningsvåg, Kjøllefjord, Vardø, Finnsnes, Skjervøy, Brønnøysund, Leknes, Sandnessjøen, Sortland, Svolvær, Rørvik, Sistranda, Fosnavåg, Kristiansund, Bergen, Florø, Kopervik, Kristiansand og Fredrikstad.

Oppgåver
--------

Fiskeridirektoratet er rådgivande og utøvande organ innan fiskeriforvaltninga i Noreg. Hovudoppgåva til direktoratet er planmessig å arbeide for at norsk fiskeri- og havbruksnæring blir fremma og utviklar seg til beste for dei som arbeider i næringa og slik at fiskeressursane på lang sikt gjev eit optimalt utbytte.

Direktoratet deler ut konsesjonar og løyve til å drive fiske og fører fartøyregisteret og fiskermanntalet. Det lagar reguleringsforskrifter, overvakar utviklinga i fisket, fordeler kvoter og stoppar dei einskilde fiskeria når kvotene er oppfiska. Norske farty som fiskar i andre lands soner får lisensane sine av Fiskeridirektoratet. Direktoratet er involvert i kvoteforhandlingar med andre land og deltar i internasjonale prosessar i regi av mellom andre FN, OSPAR og regionale fiskeriorganisasjonar.

Kyst- og havbruksavdelinga har ansvaret for forvaltninga av akvakulturloven. Avdelinga har tilsyn med akvakulturnæringa. Kyst- og havbruksavdelinga er overordna styresmakt i spørsmål om arealplanlegging i kystsona.

Dei eldre delane av arkivet etter Fiskeridirektoratet, opp til rundt 1985, er avlevert til Statsarkivet i Bergen.

Organisering
------------

Direktoratet er organisert i sju regionar, men dette skal bli redusert til fem regionar:

* Region Nord med regionkontor i Tromsø
* Region Nordland med regionkontor i Bodø
* Region Midt med regionkontor i Ålesund
* Region Vest med regionkontor i Måløy
* Region Sør med regionkontor i Egersund

Historie
--------

Etter avgjerd frå Stortinget hadde Indredepartementet frå 1860 ansvar for «de praktisk-videnskabelige fiskeriundersøgelser vedkommende saltvandsfiskerierne». Desse vart leida av stipendiatane Jonas Axel Boeck som utgreidde silda fram til han døde i 1873, og Georg Ossian Sars som frå før hadde torskeansvaret, overtok silda fram til 1893, då Johan Hjort overtok. Etter Stortingsvedtak 
25. april 1900 vart *Norges Fiskeristyrelse* oppretta i Bergen. Fiskeristyret hadde tre medlemmar. Formann var Gabriel Westergaard. Med seg hadde han Jens O. Dahl og Johan Hjort.

I 1902-03 måtte Fiskeristyrelse handtere «kvalstriden», der hundrevis av rasande fiskarar storma ein kvalstasjon i Mehamn; dei meinte kvalen jaga bort lodda. Frå 1906 vart namnet Fiskeridirektoratet og Hjort fekk tittelen fiskeridirektør. Han gav seg i 1916 etter usemje med regjeringa som hadde offentleggjort ein fiskeriavtale inngått med Storbritannia.

### Fiskeridirektørar

* 1906–1916: Johan Hjort
* 1916 (kst.): Gisle Johnson
* 1918–1937: Sigurd K. Asserson
* 1938–1940: Hans Jacob Salvesen
* 1945–1948 (kst.): Ola Brynjelsen
* 1948–1973: Klaus Sunnanå
* 1973–1978: Knut Vartdal d.y.
* 1978–1988: Hallstein Rasmussen
* 1988–1996: Viggo J. Olsen
* 1996–2008: Peter Gullestad
* 2008–2020: Liv Holmefjord
* 2020–2021 (kst.): Per Sandberg
* 2021– : Frank Bakke-Jensen

Kjelder
-------

1. ↑  *Organisasjonskart*, arkivert frå originalen 1. april 2015, henta 10. januar 2018
2. ↑  Ny regionstruktur i Fiskeridirektoratet
3. ↑  «Fiskeridirektoratets arkiv 1900 (1864)-1992 i Statsarkivet i Bergen».
4. ↑  «Kystfisket i Finnmark, en rettshistorie». 12.12.2011.

* *Denne artikkelen bygger på «Fiskeridirektoratet i Noreg» frå Wikipedia på bokmål, den 10. januar 2018.*

Bakgrunnsstoff
--------------

* Offisiell nettstad Edit this at Wikidata
* Evaluering av Fiskeridirektoratet Difi-rapport 2015:1

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* LCCN
* ISNI
* NKC
* BR orgnr

 |